b'\n_START_ARTICLE_\nVahva happo\n_START_PARAGRAPH_\nVahva happo on happo, jonka vetyionien tuotantoreaktion voidaan olettaa tapahtuvan loppuun asti. T\xc3\xa4m\xc3\xa4 riippuu vain ja ainoastaan hapon kemiallisista ominaisuuksista eik\xc3\xa4 liuoksen v\xc3\xa4kevyydest\xc3\xa4, joten vahvaa happoa laimentamalla ei saada heikkoa happoa vaan laimea liuos vahvaa happoa._NEWLINE_Jotta happo on vahva happo, on sen konjugaattiem\xc3\xa4ksen oltava huono vastaanottamaan vetyioneja, jottei irronnut vetyioni kiinnittyisi en\xc3\xa4\xc3\xa4 takaisin. N\xc3\xa4it\xc3\xa4 reagoimattomia ioneja ovat muiden muassa halogeeni-ionit kuten kloridi Cl\xe2\x80\x93 sek\xc3\xa4 er\xc3\xa4\xc3\xa4t ep\xc3\xa4metallien happi\xc2\xadhapoista muodostuneet anionit kuten vetysulfaatti (HSO\xe2\x82\x84\xe2\x80\x93). T\xc3\xa4m\xc3\xa4n vuoksi vastaavat hapot eli suolahappo (HCl) ja rikkihappo (H\xe2\x82\x82SO\xe2\x82\x84) ovat vahvoja happoja._NEWLINE_Hapot voidaan j\xc3\xa4rjest\xc3\xa4\xc3\xa4 vahvuusj\xc3\xa4rjestykseen happovakioidensa suuruuden perusteella, ja vahvoina happoina pidet\xc3\xa4\xc3\xa4n yleens\xc3\xa4 happoja, joiden happovakio K\xe2\x82\x90>1. Happovakioiden lukuarvoja ei tosin usein tarvitse laskea vahvoille hapoille, koska protolysoitumattoman hapon m\xc3\xa4\xc3\xa4r\xc3\xa4 vahvojen happojen liuoksissa on hyvin l\xc3\xa4hell\xc3\xa4 nollaa._NEWLINE_Polyproottisilla eli moniarvoisilla hapoilla ensimm\xc3\xa4inen protolyysireaktio on voimakkain sek\xc3\xa4 happovakioltaan suurin ja seuraavat aina edellist\xc3\xa4 heikompia. N\xc3\xa4in ollen polyproottinen happo voi olla ensimm\xc3\xa4iselt\xc3\xa4 protolyysireaktioltaan vahva happo, mutta seuraavilta protolyysireaktioiltaan heikko happo. T\xc3\xa4llainen happo on esimerkiksi rikkihappo, jonka hajoaminen tuottaa vetysulfaatti-ionin (HSO\xe2\x82\x84\xe2\x80\x93). Vetysulfaatti-ioni on kuitenkin heikko happo, koska sen hajoamistuotteena syntyv\xc3\xa4 sulfaatti-ioni (SO\xe2\x82\x842\xe2\x80\x93) kykenee helposti ottamaan uudelleen vastaan irronneen vetyionin. Vetysulfaatista on liuoksessa kerrallaan hajonneena vain prosentti, joten on todenn\xc3\xa4k\xc3\xb6ist\xc3\xa4, ett\xc3\xa4 rikkihappoliuoksessa suurin osa haposta on dissosioitunut vain kerran.'